S เคาะมาตรการช่วยเหลือผู้เช่า 3 โครงการเพิ่มเติม หลัง”โควิด-19″ยังไม่คลี่คลาย
S เคาะมาตรการช่วยเหลือผู้เช่า 3 โครงการเพิ่มเติม หลัง"โควิด-19"ยังไม่คลี่คลาย
S เคาะมาตรการช่วยเหลือผู้เช่า 3 โครงการเพิ่มเติม หลัง"โควิด-19"ยังไม่คลี่คลาย
8 เม.ย. 2563

นายนริศ เชยกลิ่น ประธานเจ้าหน้าที่บริหาร บริษัท สิงห์ เอสเตท จำกัด (มหาชน) หรือ S กล่าวว่า จากสถานการณ์การแพร่ระบาดของไวรัสโควิด-19 ที่ทวีความรุนแรงขึ้นในขณะนี้ รวมถึงมาตรการของภาครัฐในเรื่องการเว้นระยะห่างทางสังคม (Social Distancing) จนหลายบริษัทต้องมีนโยบายให้พนักงานทำงานจากที่บ้าน หรือ Work From Home เพื่อลดการเดินทางและลดความเสี่ยงในการติดเชื้อไวรัสนั้น ทางบริษัทซึ่งเป็นเจ้าของอาคารสำนักงานและพื้นที่ค้าปลีกให้เช่า ได้เล็งเห็นถึงผลกระทบที่เกิดกับผู้เช่าพื้นที่สำนักงานจึงได้ออกนโยบายเพื่อช่วยเหลือพันธมิตรทางการค้าที่ได้รับผลกระทบ
โดยบริษัทตระหนักถึงผลกระทบจากโควิด-19 จึงได้ออกมาตรการเพิ่มเติมเพื่อช่วยเหลือผู้เช่าพื้นที่อาคารสำนักงานในทุกโครงการของกลุ่ม S ได้แก่ อาคารซันทาวเวอร์ส อาคารสิงห์ คอมเพล็กซ์ และอาคารเมโทรโพลิส ให้ผ่านพ้นวิกฤตในครั้งนี้ไปได้อย่างดีที่สุด ซึ่งมาตรการที่ออกมานี้มุ่งเน้นความเหมาะสมและยืดหยุ่นตามความต้องการ และสถานการณ์ของผู้เช่าที่ได้รับผลกระทบทั้งทางตรงและทางอ้อม
ได้แก่ การให้ส่วนลดค่าเช่าพื้นที่สำนักงาน ค่าบริการ และค่าที่จอดรถ ในเดือนเม.ย. 63 โดยแบ่งตามประเภทธุรกิจที่ได้รับผลกระทบ การให้แบ่งชำระค่าเช่า ค่าบริการและค่าที่จอดรถได้ 50-100% รวมถึงขยายเวลาชำระเงินจากวันที่ 5 เม.ย. ออกไปจนถึงวันที่ 30 เม.ย. 63 โดยไม่คิดดอกเบี้ย การคืนเงิน 20%
สำหรับค่าที่จอดรถทั้งของบริษัทและผู้เช่า และคืนเงิน 5% ของค่าโอทีแอร์และค่าไฟฟ้า และเมื่อผ่านพ้นวิกฤตโควิด-19 ไปแล้ว บริษัทจะจัดพื้นที่สื่อให้ผู้เช่าในการโฆษณาประชาสัมพันธ์สินค้าได้โดยไม่คิดค่าใช้จ่าย เพื่อช่วยสร้างโอกาสในการเพิ่มยอดขายอีกทางหนึ่งให้กับผู้เช่า
“สิงห์ เอสเตท ตระหนักในปัญหาที่เกิดขึ้น และพร้อมที่จะให้ความช่วยเหลือคู่ค้า และพันธมิตรทางการค้า ด้วยความจริงใจและห่วงใย เพื่อร่วมเคียงข้างก้าวผ่านวิกฤตนี้ไปด้วยกัน”นายนริศ กล่าว